แวะมาทำธุระแถวนี้เลยลองหาอะไรแถวนี้ทานดูดีกว่า เปิดค้นหาในวงในดูเจอร้านอยู่ไม่ไกลเลยลองสุ่มมาดู 
  ร้านจะอยู่ในซอยเยื้องๆกับสถานีตำรวจประชาชื่นไปไม่ไกล พอเข้าไปถึงเริ่มดึกแล้วทางมืดมาก ในใจคิดว่าจะมีร้านหรอมาผิดทางหรือเปล่า พอเข้ามาถึงร้านกลับกลายเป็นคนเต็มร้านเลยค่อยโล่งอกหน่อย 
บรรยากาศในร้านร่มรื่นดี โต๊ะที่นั่งมีให้เลือกว่าจะนั่งในร้านหรือด้านนอกก็ได้ เข้ามานั่งในร้านทำให้รู้สึกเหมือนนั่งทานอยู่ในบ้านค่ะ บรรยากาศดี

  พอเปิดเมนูมาถึงรีบสั่งเครื่องดื่มเป็นอันดับแรกก่อนเลยค่ะ เครื่องดื่มที่นี้ราคาไม่แพงแถมรสชาติอร่อยด้วยค่ะ 
 - ฟรุ๊ต พั้นช์ (50 บาท) แก้วนี้รสชาติดีค่ะ แต่อยากให้เปรี้ยวกว่านิดนึง 
 - มะนาวโซดา (45 บาท) ชอบแก้วนี้เลย เปรี๊ยว ซ่า สะใจ
 - บลูโอเชี่ยนโซดา (65 บาท)  แก้วนี้ไม่ได้ชิม แต่เพื่อนบอกว่าอร่อยดีค่ะ

ส่วนรายการอาหารเท่าที่ดูโดยรวมก็ราคาไม่แพงนะคะ เลยสั่งไปทั้งหมด 5 อย่างคือ
 - ข้าวผัดกากหมู + หมูแดดเดียว (79 บาท)  เมนูที่ทางร้านแนะนำว่าคนชอบสั่ง ทานแล้วจะได้ความมันก็กากหมู เหมาะสำหรับคนที่ชอบความมันส์ค่ะ
 - รักต่างแดน (89 บาท)  เมนูนี้อ่านคอมเม้นของเมนูนี้เขียนไว้ว่า "แม่บอกว่าเราน่าจะลองเอาอาหารไทยมาเจออาหารเทศดูบ้าง ตอนแรกๆก็งงๆ เพิ่งรู้ว่ามันเข้ากันแบบนี้เอง" เลยอยากรู้ว่าจะเป็นยังไง...ปรากฎว่าเป็นแหนมพันด้วยเบคอนแล้วเอาไปทอด เวลาทานจิ้มด้วยซอสพริก มันก็เข้ากันได้จริงด้วยแฮ่ะ อร่อยดีค่ะ
 - กะหล่ำปลีทอดน้ำปลา (79 บาท) เมนูนี้ฟังดูง่ายๆ แต่ถ้าถามถึงรสชาติล่ะก็..อร่อยดีค่ะ 
 - เกี๊ยวกุ้ง + ซัลซ่า (109 บาท) เมนูนี้เป็นเกี๊ยวกุ้งเอาไปทอด เวลาทานราดด้วยซัลซ่ามะเขือเทศ เปรี้ยวสะใจเลย
 - หมูแรบบิท (109 บาท)  เมนูนี้จะเป็นคอหมูย่างราดด้วยน้ำยำซีฟู๊ด  ทานคู่กับมะระช่างเข้ากันดีค่ะ เสียดายที่น้ำยำซีฟู๊ดราดให้น้อยไปหน่อย

หลังจากทานของคาวเสร็จก็ต้องต่อด้วยของหวาน แต่เพราะทานของคาวจนอิ่มแล้ว เลยมีพื้นที่สำหรับของหวานได้อย่างเดียวเลยสั่งเป็น
 - บานาน่าช็อคแพนเค้ก (159 บาท)  ตัวแพนเค้กอร่อยดีค่ะไม่มีกินคาวไข่เหมือนบางร้าน ส่วนไอศกรีมก็รสชาติช็อคโกแลตเข้มข้นดีค่ะ ไม่หวานมากกำลังดี เมนูนี้เป็นเมนูของหวานที่ทางร้านแนะนำค่ะ อร่อยตามคำแนะนำไม่ผิดหวังค่ะ

ราคา
  ตอนแรกที่เรียกคิดเงิน คิดในใจต้องเกินพันแน่เลย แต่พอบิลมาถือว่าถูกมากค่ะ ทานไปทั้งหมดจ่ายไป 784 บาทเองค่ะ แถมไม่มี vat หรือ service charge ด้วยค่ะ ชอบๆร้านอาหารเดี๋ยวนี้หายากค่ะที่จะไม่ชาร์จ
รสชาติ
  อร่อยทุกเมนูค่ะ เป็นการผสมผสานที่ลงตัว 

ทั้งราคาและรสชาติไปแรงจูงใจที่ทำให้ต้องมาซ้ำอีกแน่นอนค่ะ ใครผ่านมาแถวนี้ลองแวะมาทานดูนะคะ...อร่อยดีค่ะ